Япэ увыпIиплI
КИФЩI-м киокусинкай каратэмкIэ пашэныгъэ къыщыхьыным теухуа зэхьэзэхуэ иджыблагъэ Невинномысск къалэм щекIуэкIащ. Абы Къэбэрдей-Балъкъэрым и щIыхьыр щахъумащ Шэрджэс Заурбэч зи унафэщI сабий-ныбжьыщIэ спорт школым и гъэсэнхэр зыхэт командэм.
Щхьэзакъуэ зэпеуэм щытекIуащ Срыкъуэ Талисэ (кг 30), Голишев Никитэ (кг 35-м щIигъу), Шорэн Къаплъэн (кг 40-м щIигъу), Балъкъыз Ратмир (кг 35-м нэблагъэ) сымэ. Аветисян Аркадик (кг 50-м нэс) етIуанэ, Мусукаев Жамболэт (кг 50-м щIигъу) ещанэ хъуащ.
Командэ зэпеуэм ди спортсменхэм етIуанэ увы-пIэр къыщахьащ, бжьыпэр бысымхэм яубыдри.
ЗэIущIэ нэхъ кIэщI дыдэ (секунди 3) езыгъэкIуэкIа, техникэ нэхъыфI къэзыгъэлъэгъуа Балъкъыз Ратмир саугъэт щхьэхуэ къыхуагъэфэщащ.
Щхьэхуэу къыхэгъэщыпхъэщ Голишев Никитэ. Абы и хьэрхуэрэгъухэр куэдкIэ нэхъ хьэлъэу щытами, Iэмал гуэри яримытыу ерыщу текIуэныгъэр зыIэригъэхьащ.
НыбжьыщIэхэм тренер-егъэджакIуэ Къэрмокъуэ Iэмурбэч и нэIэм щIэту «ДАЙДЗИ» спорт комплексым зыщагъасэ.
Мэремыкъуэ Динарэ.
